Document ID: 32001R0937

32001R0937
L 130/25
SLUŽBENI LIST EUROPSKE UNIJE
11.05.2001.
UREDBA KOMISIJE (EZ) br. 937/2001
od 11. svibnja 2001.
o odobrenju korištenja novih dodataka hrani za životinje, novih pripravaka dodataka hrani za životinje, produženju privremenih odobrenja i desetogodišnjeg odobrenja dodatka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), kako je zadnje izmijenjena Uredbom Komisije (EZ) br. 2697/2000 (2), a posebno njezin članak 4.,
budući da:
(1)
Direktiva 70/524/EEZ predviđa da se novi dodaci hrani za životinje i nova korištenja dodataka hrani za životinje mogu odobriti nakon pregleda zahtjeva podnesenog u skladu s člankom 4. Direktive.
(2)
Članak 9.e stavak 1. Direktive predviđa da se novi dodaci hrani za životinje ili nova korištenja dodataka hrani za životinje mogu privremeno odobriti ako je udovoljeno uvjetima iz članka 3.a od točaka (b) do (e) te ako je, uzimajući u obzir dostupne rezultate, razumno pretpostaviti da pri korištenju u hranidbi životinja ima jedan od učinaka iz članka 2. točke (a). Takvo privremeno odobrenje može se dati na razdoblje od najviše četiri godine za dodatke hrani za životinje iz dijela II. Priloga C toj Direktivi.
(3)
Procjena dostavljene dokumentacije u vezi s novim korištenjem pripravaka enzima i mikroorganizama opisanih u prilozima I. i II. pokazuje da oni udovoljavaju gore navedenim uvjetima te se stoga mogu privremeno odobriti na razdoblje od četiri godine.
(4)
Dostavljeni su novi podaci za proširenje odobrenja pripravka enzima privremeno navedenog u točki 11. na novi fizički oblik. Pregled dostavljenog spisa pokazuje da se novi fizički oblik može privremeno odobriti.
(5)
1. listopada 2000. privremeno je obnovljeno odobrenje pripravka mikroorganizma br. 1 Bacillus cereus var. toyoi (NCIMB 40 112) na ograničeni rok kako bi se dobilo dovoljno vremena za ponovnu procjenu sigurnosti opterećenja, a u vezi proizvodnje toksina, kako je i traženo u mišljenju Znanstvenog odbora za hranidbu životinja (SCAN) o sigurnosti upotrebe vrsta bacillus u hranidbi životinja donesenom 17. veljače 2000.
(6)
Sukladno SCAN-ovom mišljenju o Bacillus cereus var. toyoi (NCIMB 40 112) donesenom 21. ožujka 2001., procjena podnesenih spisa pokazuje da se proizvod može smatrati sigurnim što se tiče proizvodnje toksina. Stoga se može ponovo odobriti privremeno odobrenje proizvoda.
(7)
Članak 2. točka (aaa) Direktive 70/524/EEZ traži da se odobrenje za kokcidiostatike povezuje s osobom koja je odgovorna za njihovo puštanje u promet.
(8)
Članak 9.b Direktive 70/524/EEZ predviđa da se odobrenja za takve tvari daju na razdoblje od 10 godina od datuma kad konačno odobrenje stupi na snagu, ako su ispunjeni svi uvjeti iz članka 3.a Direktive 70/524/EEZ.
(9)
Procjena dostavljenih spisa pokazuje da kokcidiostatik opisan u Prilogu IV. udovoljava svim zahtjevima iz članka 3.a ako se koristi za kategoriju životinja i pod uvjetima opisanima u navedenom Prilogu.
(10)
Procjena dokumentacije pokazuje da se mogu tražiti određeni postupci za zaštitu radnika od izloženosti dodacima hrani za životinje. Takva zaštita bi trebala biti osigurana primjenom Direktive Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na poslu (3).
(11)
Znanstveni odbor za hranidbu životinja dao je povoljno mišljenje o sigurnosti pripravaka enzima i mikroorganizama kao i kokcidiostatika, i u vezi s povoljnim učinkom kokcidiostatika na proizvodnju životinja, u skladu s uvjetima opisanima u navedenim prilozima.
(12)
Mjere predviđene u ovoj Uredbi u skladu su s mišljenjem Stalnog odbora za hranu za životinje,
DONIJELA JE OVU UREDBU:
Članak 1.
Pripravci iz funkcionalne skupine „Enzimi” navedeni u Prilogu I. ovoj Uredbi odobravaju se za korištenje kao dodaci hrani za životinje pod uvjetima utvrđenima u tom Prilogu.
Članak 2.
Pripravci iz funkcionalne skupine „Mikroorganizmi” navedeni u Prilogu II. ovoj Uredbi odobravaju se za korištenje kao dodaci hrani za životinje pod uvjetima utvrđenima u tom Prilogu.
Članak 3.
Privremeno odobrenje pripravaka iz funkcionalne skupine „Mikroorganizmi” navedenih u Prilogu III. ponovno se daje u skladu s uvjetima utvrđenima u Prilogu.
Članak 4.
Dodatak hrani za životinje iz funkcionalne skupine „Kokcidiostatici i druge medicinske tvari” naveden u Prilogu IV. ovoj Uredbi odobrava se kao dodatak hrani za životinje pod uvjetima utvrđenima u tom Prilogu.
Članak 5.
Ova Uredba stupa na snagu sljedećeg dana od dana objave u Službenom listu Europskih zajednica.
Primjenjuje se od 1. lipnja 2001.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. svibnja 2001.

Labels: 16
17
0
3
6